Henrik Sass Larsen (S), 2002-11-15:
Da den socialdemokratisk ledede regering trådte til i 1993, stod man på skatteområdet i et stort morads.
Selskabstømning og gabende huller i skattelovgivningen
gav plattenslagere af enhver art kronede dage.
Den socialdemokratisk ledede regering påbegyndte et stort oprydningsarbejde.
Der blev lukket huller, og der blev ryddet op.
Det var en opgave, som var stor og omfattende som følge af den slendrian og bevidst manglende handling, som den foregående Schlüterregering praktiserede.
Nu starter det så forfra med denne her regering.
Lovforslag efter lovforslag bliver kørt igennem med automatisk støtte fra Dansk Folkeparti, og hullerne bliver større og større.
Princippet om, at skat er noget, som vi betaler efter indkomst og ikke efter vores evne til at finde huller i lovgivningen, bliver igen vendt om.
Det her forslag er endnu et eksempel herpå.
Med det her forslag bliver det nu muligt at bytte om på lønindtægt til fordel for aktieoptioner og få dem beskattet som aktieavance.
Man kan altså bytte en beskatning fra topskat ud med en beskatning for aktieavancer, og det kan lade sig gøre fra dag til dag.
Er man i den situation, at man på grund af andre forhold, renteudgifter til prioritetsgæld og andet, får negativ kapitalindkomst, er skattegrundlaget nu kun amts- og kommuneskatterne, altså nede på 32 pct. frem for 63 pct. Eller den modsatte vej: Man kan holde på aktierne i en uendelighed og dermed også udskyde beskatningen i en uendelighed.
Beholder man aktierne i 3 år eller mere, er der tale om aktieindkomst, og så er skatten også lavere.
Er lønmodtagernes samlede aktiebeholdning af børsnoterede aktier under 125.100 kr. for enlige eller 250.100 kr. for en med ægtefælle, kan det lade sig gøre at få det helt skattefrit, når man har haft aktierne i 3 år.
Hvem kommer så alt det her til gavn og glæde?
Hvem er det, som får tilbudt aktieoptioner, og som i dag svarer topskat?
Det er ikke almindelige danske lønmodtagere.
Det vil være dem, som tjener mange penge, og som er i toppen af indkomstskalaen.
Det er dem, som kommer til at spare i skat
og dermed bryder med hele retfærdighedsprincippet i skattelovgivningen, nemlig at det er de bredeste skuldre, der også skal bære de tungeste byrder.
I det hele taget er vi i Socialdemokratiet temmelig sikre på, at denne her lovkonstruktion vil åbne op for så massiv skattetænkning, at det i vidt omfang vil blive muligt at undgå beskatning her i Danmark af aktieoptionerne.
Bor man f.eks. i Sverige og arbejder i Danmark, vil der ikke tilfalde 1 krone til kongeriget.
Aktieavancer er ikke omfattet af dobbeltbeskatningsoverenskomsterne.
Lovforslaget prøver at tage højde for omfanget af aktieoptioners udnyttelse, og alene problemerne med kursfastsættelsen af aktieoptioner for ikkebørsnoterede aktier illustrerer med al tydelighed, at det forsøg er dømt til at mislykkes.
Høringssvarene, som er afgivet til det her lovforslag, både dem, som er positive, og dem, som er negative, viser med al tydelighed, hvad det er, man sætter i gang.
Det er et teknisk uoverskueligt morads, som kun revisorer og advokater kan have glæde af og gavn af at muntre sig med, ud over selvfølgelig de højtlønnede, som slipper for at betale skat.
Vi vil i Socialdemokratiet gøre alt under udvalgsarbejdet for at tydeliggøre uretfærdigheden i den her lovgivning.
Herfra skal de lavt- og normallønnede mennesker i Danmark ikke forvente nogen hjælp.
Denne her lov og andre, som regeringen har gennemført, er startskuddet til et nyt forsumpet skattemiljø i Danmark, og tragedien er, at det er bevidste handlinger fra regeringens side.